So kan ekstroverte die inperkingstydperk hanteer - Corona Krisissentrum
Tuis / COVID-19 / So kan ekstroverte die inperkingstydperk hanteer
So kan ekstroverte die inperkingstydperk hanteer
Hierdie inperkingstydperk is vir introverte moontlik iets waarvoor hulle hul hele lewe lank al wag.
Vir ekstroverte wat hul energie put uit interaksie met ander mense, is die afsondering 'n nagmerrie. Dit kan selfs tot depressie en angs lei. Kundiges gee raad oor hoe om eensaamheid gedurende hierdie moeilike tyd te oorkom.
Ekstroverte sal elke moontlike geleentheid aangryp om net ander mense te sien, selfs al is dit totale vreemdelinge.
– Reik uit na hulle wat moet werk. Wanneer jy moet inkopies gaan doen of om watter noodsaaklike rede ook al jou huis verlaat, groet die kassier, die apteker, petroljoggie en motorwag vriendelik en verneem na hul welstand. Polisiebeamptes, weermaglede, nooddienstepersoneel en medici is ook maar onseker, bang en gespanne. 'n Vriendelike glimlag en woord van bemoediging kan hul gemoedstemming lig en jou terselfdertyd beter laat voel.
– Reik uit na jou bure. Indien jul mekaar gewoonlik net so in die verbygaan sien vanweë jul besige skedule, benut nou die geleentheid om, as jy vir watter rede ook al moet uitgaan en jy sien jou buurman/-vrou, hulle te groet wanneer hulle ook buite is, en na hul welstand te verneem. Handhaaf net 'n veilige afstand.
Ekstroverte wat op fisieke aanraking en drukkies floreer en wat gedurig omring wil wees deur mense, mag dalk die benutting van tegnologie as tweede beste opsie beskou, maar dis nou jou skans teen vereensaming.
– Jou selfoon en/of rekenaar is nou die enigste middel tot kontak met jou familie en vriende. Stuur gereeld teksboodskappe, maar om 'n geliefde se stem te hoor by wyse van 'n stemboodskap of foonoproep is nog beter. Met video-oproepe en Skype kan jy virtueel jou vriende en familie se leefruimte betree en hulle sien, om die gevoel van algehele afsondering teë te werk. Bly ook via Facebook en Twitter in kontak. Probeer om wanneer jy op sosiale media gesels op die positiewe te fokus.
– Virtuele kontak. Reël 'n virtuele ontbyt, middagete of drankie na werk via Skype saam met vriende of familie. Dis 'n uitstekende plaasvervanger vir 'n kuier by 'n restaurant, kroeg, of ander kuierplek. Oefen saam met 'n vriend/in deur dieselfde oefen-, joga- of pilates-video af te laai en dit op dieselfde tyd, elkeen in jul eie blyplek, aan te skakel en te oefen. Julle kan selfs Skype inspan vir meer kontak. Daarna kan julle 'n paar minute lank per WhatsApp-video of -oproep gesels, nes julle sou doen na 'n klas.
– Aanlynspeletjies. Tydens afsondering het mens na 'n paar dae weinig om oor te gesels behalwe die benarde situasie waarin die Koronaviruspandemie ons almal gedompel het. Deur saam met iemand 'n speletjie te speel, het julle 'n gemeenskaplike doelwit en dit gee die spelers iets om oor te gesels. Dit is gesonde kompetisie en help jou ook om vir 'n tyd lank besig en in kontak met ander mense te bly.
– Reël 'n Netflix-partytjie om jou gunstelingflieks of -reekse saam met vriende of familie te kyk. Dis wel nie heeltemal dieselfde as om dit op jou rusbank, glasie wyn en 'n versnapering in die hand, saam met jou vriende te geniet nie, maar dis veel beter as om dit heeltemal alleen te doen. Na die tyd kan julle met mekaar daaroor gesels.
Ander maniere om eensaamheid te bekamp
Jy kan nie onbepaald op ander mense leun om jou geselskap te hou nie. En jy mag nie te gereeld in die openbaar verskyn nie. Oorweeg een of meer van die volgende om die tyd te verwyl en jou van jou alleenheid te laat vergeet.
– Radio en televisie. Indien die stilte vir jou ondraaglik raak, luister radio en kyk televisie. Sodoende bring jy ander stemme en ook nuus vanuit die wêreld na jou ingeperkte ruimte.
– Oudioboeke. Indien jy dit geniet om vir ontspanning te lees, Is dit 'n goeie idee is om vir afwisseling na oudioboeke te luister in plaas daarvan om 'n boek te lees. Dit bring nog 'n ander stem in jou beperkte leefruimte in.
– 'n Briefie in die pos. Skryf 'n geselsbrief vir iemand met wie jy lanklaas kommunikeer het. Dalk vir jou kleinkinders wat oorsee woon of enigiemand wat tans in dieselfde bootjie as jy is. Teen die tyd dat die brief die ontvanger bereik, is die Koronaviruspandemie hopelik iets van die verlede, maar vir die oomblik hou dit jou sinvol besig.
Ontspan en doen dit waarvoor jy normaalweg nie kans kry nie. Skryf 'n joernaal, lees, luister na musiek, bou 'n legkaart, brei, doen handwerk. Maak 'n foto-plakboek van jou kleinkinders. Beproef nuwe resepte (al moet jy die disse alleen eet of dit dalk vries tot jy weer gaste vir ete mag nooi). Maak jou huis van hoek tot kant skoon, pak die motorhuis reg, of werskaf in die tuin. Die moontlikhede is so onbeperk as wat jou persoonlike voorkeure toelaat.
Handhaaf 'n vaste roetine indien jy van die huis af moet werk en die einde van elke dag verslag moet lewer van afgehandelde take. Indien jou beroep van so aard is dat jy nie tuis kan werk nie, maar jy ook nie na jou werkplek mag gaan nie, is 'n vaste roetine ook noodsaaklik. Andersins kan dit vir jou voel asof elke dag oneindig lank is en jy doelloos deur elke dag slenter.
Sien om na jouself
Jou fisieke, geestelike en emosionele welstand is veral nou belangrik. Maak seker dat jy gesond eet, gereeld oefen en genoeg slaap. Moet ook nie jou higiëne en algemene voorkoms afskeep nie – as jy goed lyk, sal jy ook beter voel.